Document ID: 32013D0806

DEĊIŻJONI TAL-KUMMISSJONI
tas-17 ta’ Diċembru 2013
li tistabbilixxi l-kriterji ekoloġiċi biex tingħata l-Ekotikketta tal-UE għat-tagħmir tal-immaġni
(notifikata bid-dokument C(2013) 9097)
(Test b’relevanza għaż-ŻEE)
(2013/806/UE)
IL-KUMMISSJONI EWROPEA
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 66/2010 tal-Parlament Ewropew u tal-Kunsill tal-25 ta’ Novembru 2009 dwar skema ta’ Ekotikketta tal-UE (1), u b’mod partikolari l-Artikolu 8(2) tiegħu,
Wara li kkonsultat il-Bord tal-Ekotikkettar tal-Unjoni Ewropea,
Billi:
(1)
Skont ir-Regolament (KE) Nru 66/2010, l-Ekotikketta tal-UE tista’ tingħata lil dawk il-prodotti b’impatt ambjentali mnaqqas matul iċ-ċiklu kollu ta’ ħajjithom.
(2)
Ir-Regolament (KE) Nru 66/2010 jipprovdi li kriterji speċifiċi tal-Ekotikketta tal-UE għandhom jiġu stabbiliti skont il-gruppi tal-prodotti.
(3)
B’mod partikolari, il-kriterji għandhom l-għan li jippromwovu prodotti b’impatt ambjentali mnaqqas tul iċ-ċiklu ta’ ħajjithom, li jkunu effiċjenti fir-riżorsi inkluż fl-enerġija, u li jkun fihom ammont limitat ta’ sustanzi perikolużi. Billi l-impatti ambjentali ewlenin tat-tagħmir tal-immaġni tul iċ-ċiklu tal-ħajja huma relatati mal-użu tal-karta, il-konsum tal-enerġija u l-użu ta’ sustanzi perikolużi, għandhom jiġu promossi prodotti bi prestazzjoni mtejba fejn jidħlu dawn l-aspetti. Għalhekk jixraq li jiġu stabbiliti kriterji tal-Ekotikketta tal-UE għall-grupp ta’ prodotti “tagħmir tal-immaġni”.
(4)
Il-kriterji tal-Ekotikketta tal-UE se jikkumplimentaw ir-rekwiżiti tal-ekodisinn għat-tagħmir tal-immaġni mqiegħed fis-suq tal-UE li huma stabbiliti f’miżura tal-awtoregolamentazzjoni li kkonkludiet l-industrija skont id-Direttiva 2009/125/KE tal-Parlament Ewropew u tal-Kunsill tal-21 ta’ Ottubru 2009 li tistabbilixxi qafas għall-iffissar ta’ rekwiżiti għall-ekodisinn għal prodotti relatati mal-enerġija (2). Il-miżura tal-awtoregolamentazzjoni rrikonoxxietha l-Kummissjoni Ewropea fir-Rapport tal-Kummissjoni lill-Parlament Ewropew u lill-Kunsill dwar l-iskema volontarja tal-ekodisinn għat-tagħmir tal-immaġni (3).
(5)
Il-miżuri pprovduti f’din id-Deċiżjoni huma skont l-opinjoni tal-Kumitat stabbilit bl-Artikolu 16 tar-Regolament (KE) Nru 66/2010,
ADOTTAT DIN ID-DEĊIŻJONI:
Artikolu 1
1. Il-grupp ta’ prodotti “tagħmir tal-immaġni” għandu jkun fih prodotti kummerċjalizzati biex jintużaw fl-uffiċċju jew għal użu domestiku, jew it-tnejn, u li jipproduċu immaġnijiet stampati, fl-għamla ta’ dokument stampat jew ritratt, bi proċess tal-immarkar minn waħda minn dawn jew bit-tnejn li huma:
(a)
immaġni diġitali, li ġejja minn netwerk jew interfaċċja tal-kards,
(b)
kopja stampata bi proċess tal-ikkopjar.
It-tagħmir tal-immaġni li jkollu funzjoni addizzjonali li jipproduċi immaġni diġitali ta’ kopja stampata bi proċess tal-iskennjar hu inkluż fil-kamp ta’ applikazzjoni ta’ din id-Deċiżjoni. Din id-Deċiżjoni għandha tapplika għal prodotti kummerċjalizzati bħala printers, kopjaturi u apparat multifunzjonali.
2. Il-magni tal-feks, id-dupplikaturi diġitali, il-magni tal-impustar u l-iskeners huma esklużi mill-kamp ta’ applikazzjoni ta’ din id-Deċiżjoni.
3. Anki l-prodotti l-kbar li tipikament ma jintużawx f’tagħmir tad-dar u tal-uffiċċju għandhom jiġu esklużi mill-kamp ta’ applikazzjoni ta’ din id-Deċiżjoni jekk dawn ikunu jissodisfaw waħda minn dawn l-ispeċifikazzjonijiet tekniċi:
(a)
prodotti b’format standard iswed u abjad b’veloċità massima ta’ aktar minn 66 immaġni A4 kull minuta;
(b)
prodotti b’format standard tal-kulur b’veloċità massima aktar minn 51 immaġni A4 kull minuta;
(c)
iddisinjat għal materjal A2 u akbar; jew
(d)
prodotti kummerċjalizzati bħala plotters;
il-veloċità tinqaleb għall-eqreb numru sħiħ.
Artikolu 2
Għall-finijiet ta’ din id-deċiżjoni, japplikaw id-definizzjonijiet li ġejjin:
(1)
“printer” tfisser prodott tal-immaġni disponibbli kummerċjalment li jservi bħala apparat li jistampa l-kopji, u li jista’ jirċievi informazzjoni minn kompjuter ta’ utent wieħed jew minn kompjuters f’netwerk, jew minn apparat ieħor tal-input, meta l-unità tkun tista’ tieħu l-enerġija minn plakka mal-ħajt jew minn konnessjoni tad-dejta jew tan-netwerk;
(2)
“kopjatur” tfisser prodott tal-immaġni disponibbli kummerċjalment bil-funzjoni unika li jistampa l-istess kopji ta’ oriġinali grafiċi stampati, meta l-unità tkun tista’ tieħu l-enerġija minn plakka mal-ħajt jew minn konnessjoni tad-dejta jew tan-netwerk;
(3)
“apparat multifunzjonali” tfisser prodott tal-immaġni disponibbli kummerċjalment, li hu apparat integrat fiżikament jew tagħqida ta’ komponenti integrati funzjonalment, li jagħmel waħda jew aktar mill-funzjonijiet ewlenin tal-ikkopjar, l-istampar, l-iskennjar jew l-iffeksjar, meta l-unità tkun tista’ tieħu l-enerġija minn plakka mal-ħajt jew minn konnessjoni tad-dejta jew tan-netwerk u l-funzjonalità tal-ikkopjar hija distinta mill-ikkopjar konvenjenti fuq folja waħda li joffru l-magni tal-feks;
(4)
“imballaġġ” tfisser il-prodotti kollha magħmula minn kwalunkwe materjal tkun xi tkun in-natura tiegħu, li jintużaw għaż-żamma, il-protezzjoni, l-immaniġġjar, it-twassil u l-preżentazzjoni tal-merkanzija, mill-produttur sal-utent;
(5)
“riċiklaġġ” tfisser kull operazzjoni ta’ rkupru li biha l-materjali tal-iskart jiġu pproċessati mill-ġdid fi prodotti, materjali jew sustanzi kemm jekk għall-istess użu oriġinali jew għal skopijiet oħra, inklużi l-ipproċessar mill-ġdid ta’ materjal organiku iżda mhux għall-irkupru tal-enerġija u l-ipproċessar mill-ġdid f’materjali li jridu jintużaw bħala fjuwils jew għall-operazzjonijiet ta’ radam mill-ġdid;
(6)
“użu mill-ġdid” tfisser kull operazzjoni li biha l-prodotti jew il-komponenti li ma jkunux skart jerġgħu jintużaw għall-istess skop li għalih kienu maħsubin;
(7)
“kontenut (ta’ prodott) użat mill-ġdid” tfisser il-kontenut ta’ prodott li għadda minn operazzjoni ta’ użu mill-ġdid;
(8)
“apparat kontra l-użu mill-ġdid tal-kartriġ” tfisser apparat imwaħħal fuq il-kartriġ jew softwer/ħardwer li hu meħtieġ biex taħdem il-kartriġ iżda li jwaqqaf l-użu mill-ġdid dirett tal-kartriġ;
(9)
“spare part” tfisser parti interkambjabbli li tinżamm f’inventarju u li tintuża biex jissewwew jew jinbidlu partijiet bil-ħsara;
(10)
“oġġetti tal-konsum” tfisser oġġetti li mhumiex tal-elettriku, li jiġu kummerċjalizzati separatament mit-tagħmir ewlieni tal-immaġni u li huma meħtieġa biex il-prodott jaħdem;
(11)
“tagħmir f’netwerk” tfisser kull tagħmir li jista’ jitqabbad ma’ netwerk u li jkollu port tan-netwerk wieħed jew aktar;
(12)
“port tan-netwerk” tfisser interfaċċja fiżika, bil-wajer jew mingħajru, tal-konnessjoni tan-netwerk li tkun fit-tagħmir u li minnha t-tagħmir ikun jista’ jiġi attivat mill-bogħod;
(13)
“tagħmir imqabbad ma’ netwerk b’disponibbiltà ta’ netwerk għolja” (tagħmir HiNA) tfisser tagħmir b’waħda jew aktar minn dawn il-funzjonalitajiet, bħala l-funzjonalità/funzjonalitajiet ewlenija/ewlenin: router, swiċċ ta’ netwerk, punt ta’ aċċess għan-netwerk bla fili, hub, modem, telefown VoIP, vidjofown;
(14)
“tagħmir li jipprintja fil-kobor” tfisser tagħmir li jipprintja ddisinjat biex jipprintja fuq materjal A2 jew akbar, inkluż it-tagħmir iddisinjat biex jieħu materjal kontinwu wiesa’ mill-anqas 406 mm;
Artikolu 3
Il-kriterji biex tingħata l-Ekotikketta tal-UE skont ir-Regolament (KE) Nru 66/2010, għal prodott li jinsab fil-grupp ta’ prodotti “tagħmir tal-immaġni” kif definit fl-Artikolu 1 ta’ din id-Deċiżjoni, u r-rekwiżiti relatati tal-valutazzjoni u tal-verifika huma stabbiliti fl-Anness.
Artikolu 4
Il-kriterji u r-rekwiżiti relatati tal-valutazzjoni stabbiliti fl-Anness għandhom ikunu validi għal erba’ snin mid-data tal-adozzjoni ta’ din id-Deċiżjoni.
Artikolu 5
Għall-finijiet amministrattivi, in-numru tal-kodiċi mogħti lill-grupp ta’ prodotti “tagħmir tal-immaġni” għandu jkun 43.
Artikolu 6
Din id-Deċiżjoni hija indirizzata lill-Istati Membri.
Magħmul fi Brussell, is-17 ta’ Diċembru 2013.

Labels: 12
7
3
20